V Neapole ukončil jedenástu sezónu, v ostatných troch nevynechal jediný ligový zápas. Neapol zakaždým skončil v najlepšej trojke, vždy za Juventusom. Marek Hamšík (30) pozdvihol pod Vezuvom nad hlavu dva talianske poháre, no ligového titulu sa zrejme nedočká.
Budúcnosť dlhoročného tvorcu hry slovenskej reprezentácie sa spája s pôsobením v Číne. Miestny Šan-tung Lu-neng ponúka za odchovanca Podlavíc a Slovana Bratislava 35 miliónov eur. Za podpis trojročného kontraktu by mal inkasovať 39 miliónov. Hamšík je po sezóne sklamaný z ďalšej premárnenej šance na titul, podľa otca Richarda je na 60% naklonený odchodu do Ázie. Fanúšikovia Neapola si želajú zotrvanie legendy, ktorá v ostatnom ročníku prekonala rekord Diega Maradonu a stala sa najlepším strelcom klubovej histórie. Dôležité slovo v debate o budúcnosti už vyše stonásobného reprezentanta môže mať nový tréner SSC Carlo Ancelotti, ktorý podľa portálu football-italia.net v najbližších dňoch vyvinie možno poslednú snahu udržať Hamšíka v Neapole. Podarí sa mu to?